ET Euroopa Liidu Teataja L 120/39

EFTA JÄRELEVALVEAMETI OTSUS

nr 198/03/COL,

5. november 2003,

millega muudetakse neljakümnendat korda riigiabi käsitlevaid vormilisi ja sisulisi eeskirju, jättes välja peatükid väikeste ja keskmise suurusega ettevõtete, vähese tähtsusega abi, koolitusabi ja tööhõiveabi kohta

EFTA JÄRELEVALVEAMET,

võttes arvesse Euroopa Majanduspiirkonna lepingut, (1) eriti selle artikleid 61–63 ja selle protokolli nr 26,

võttes arvesse järelevalveameti ja kohtu asutamist käsitlevat EFTA riikide vahelist lepingut, (2) eriti selle artiklit 24, artikli 5 lõike 2 punkti b ja selle protokolli nr 3 I osa artiklit 1,

arvestades, et EFTA järelevalveamet jõustab riigiabi käsitlevad EMP lepingu sätted järelevalve- ja kohtualase lepingu artikli 24 alusel,

arvestades, et järelevalve- ja kohtualase lepingu artikli 5 lõike 2 punkti b alusel väljastab EFTA järelevalveamet teated või suunised küsimuste kohta, mida käsitletakse EMP lepingus, kui kõnealuse lepingu või järelevalve- ja kohtulepinguga nähakse nii ette või kui EFTA järelevalveamet peab seda vajalikuks,

tuletades meelde riigiabi käsitlevaid vormilisi ja sisulisi eeskirju, (3) mille EFTA järelevalveamet võttis vastu 19. jaanuaril 1994, (4)

ning arvestades järgmist:

12. jaanuaril 2001 võttis Euroopa Komisjon vastu määruse nr 68/2001, (5) mis käsitleb EÜ asutamislepingu artiklite 87 ja 88 kohaldamist koolitusabi suhtes,

12. jaanuaril 2001 võttis Euroopa Komisjon vastu määruse nr 69/2001, (6) mis käsitleb EÜ asutamislepingu artiklite 87 ja 88 kohaldamist vähese tähtsusega abi suhtes,

12. jaanuaril 2001 võttis Euroopa Komisjon vastu määruse nr 70/2001, (7) mis käsitleb EÜ asutamislepingu artiklite 87 ja 88 kohaldamist väikestele ja keskmise suurusega ettevõtetele antava riigiabi suhtes,

12. detsembril 2002 võttis Euroopa Komisjon vastu määruse nr 2204/2002, (8) mis käsitleb EÜ asutamislepingu artiklite 87 ja 88 kohaldamist tööhõivealase riigiabi suhtes,

kõnealused määrused on Euroopa Majanduspiirkonna jaoks olulise tähtsusega ning nüüdseks on need võetud EMP lepingu XV lisasse Ühiskomitee otsuste (9) alusel,

koolitusabi, väikestele ja keskmise suurusega ettevõtetele antava riigiabi ning tööhõivealast riigiabi käsitlevate määruste neljas põhjendus sätestab selgesõnaliselt, et olemasolevad suunised ja raamistikud valdkondades, mis on hõlmatud kõnealuste määrustega, kaotavad kehtivuse kõnealuste määruste jõustumise kuupäevast,

seetõttu ei ole vastavad peatükid ehk 10. peatükk väikeste ja keskmise suurusega ettevõtete kohta, 18. peatükk tööhõivealase riigiabi kohta ning 18.A peatükk koolitusabi kohta riigiabi suunistes enam asjakohased ja need tuleks välja jätta,

vaatamata selgesõnalise sätte puudumisele määruses nr 69/2001 vähese tähtsusega riigiabi kohta, kehtib öeldu ka riigiabi suuniste 12. peatüki suhtes, kuna määrus sisaldab kõiki vähese tähtsusega riigiabi käsitlevaid eeskirju,

EMP riigiabi eeskirjade ühetaoline kohaldamine tagatakse kogu Euroopa Majanduspiirkonna territooriumil,

olles pidanud nõu Euroopa Komisjoniga,

tuletades meelde, et EFTA järelevalveamet on kõnealuses küsimuses pidanud EFTA riikidega nõu mitmepoolsel kohtumisel 20. juunil 2003,

ON VASTU VÕTNUD KÄESOLEVA OTSUSE:

1. Riigiabi suuniseid muudetakse järgmiste peatükkide väljajätmise teel: — 10. peatükk väikestele ja keskmise suurusega ettevõtetele antava riigiabi kohta, — 12. peatükk riigiabi vähese tähtsuse reegli ja selle rakendamise kohta, — 18. peatükk tööhõivealase riigiabi kohta, — 18.A peatükk koolitusabi kohta.

2. EFTA riikidele teatakse sellest otsuse ärakirja sisaldava kirjaga.

3. Euroopa Komisjonile teatakse sellest otsuse ärakirja sisaldava kirjaga kooskõlas EMP lepingu protokolli 27 punktiga d.

4. Käesolev otsus avaldatakse Euroopa Liidu Teataja EMP osas ja EMP kaasandes.

5. Käesolev otsus on autentne inglise keeles.

Brüssel, 5. november 2003 EFTA järelevalveameti nimel esimees Einar M. BULL nõukogu liige Hannes HAFSTEIN

(1) Edaspidi “EMP leping”.

(2) Edaspidi “järelevalve- ja kohtuleping”.

(3) Edaspidi “riigiabi suunised”.

(4) Algselt avaldatud Euroopa Ühenduste Teatajas L 231, 3.9.1994 ja samal kuupäeval EMP kaasandes nr 32, viimati muudetud nõukogu otsusega nr 197/03/COL, 5. november 2003 (seni avaldamata).

(5) EÜT L 10, 13.1.2001, lk 20. Määrust on viimati muudetud määrusega (EÜ) nr 363/2004 (ELT L 63, 28.2.2004, lk 20).

(6) EÜT L 10, 13.1.2001, lk 30.

(7) EÜT L 10, 13.1.2001, lk 33. Määrust on viimati muudetud määrusega (EÜ) nr 363/2004.

(8) EÜT L 337, 13.12.2002, lk 3.

(9) Määrus (EÜ) nr 68/2001 koolitusabi kohta on võetud XV lisasse punkti 1 alapunktina d, määrus (EÜ) nr 69/2001 vähese tähtsusega abi kohta on võetud XV lisasse punkti 1 alapunktina e, määrus (EÜ) nr 70/2001 väikestele ja keskmise suurusega ettevõtetele antava riigiabi kohta on võetud XV lisasse punkti 1 alapunktina f – kõik Ühiskomitee otsuse nr 88/2002 (EÜT L 266, 3.10.2002, lk 56 ja EMP kaasanne nr 49, 3.10.2002, lk 42) alusel. Määrus (EÜ) nr 2204/2002 tööhõivealase riigiabi kohta on võetud XV lisasse punkti 1 alapunktina g Ühiskomitee otsuse nr 83/2003 (ELT L 257, 9.10.2003, lk 39) alusel.